শান্তা আপ্তে
শান্তা আপ্তে (১৯১৬-১৯৬৪) একজন ভারতীয় গায়িকা-অভিনেত্রী ছিলেন যিনি মারাঠি ও হিন্দি চলচ্চিত্রে অভিনয় করেছেন। তিনি দুনিয়া না মানে (১৯৩৭) ও অমর জ্যোতি (১৯৩৬) চলচ্চিত্রের জন্য বিখ্যাত। তিনি ১৯৩২ থেকে ১৯৫৮ সাল পর্যন্ত অভিনয় করেছেন। ১৯৩২ সালে মারাঠি চলচ্চিত্র শ্যামসুন্দর এ কিশোরী রাধার ভূমিকায় অভিনয়ের মাধ্যমে চলচ্চিত্রাঙ্গনে তার যাত্রা শুরু হয়। ১৯৩৪ সালে অমৃত মন্থন এ অভিনয়ের মাধ্যমে তার হিন্দি চলচ্চিত্রাঙ্গনে অভিষেক ঘটে। দুনিয়া না মানে চলচ্চিত্রে অভিনয়ের মাধ্যমে তিনি ভারতীয় উপমহাদেশের কলেজ শিক্ষার্থীদের অনুকরণীয় ব্যক্তিতে পরিণত হন। তিনি তার সেরা সময়ে মারাঠি চলচ্চিত্রাঙ্গনে সর্বোচ্চ পারিশ্রামিকপ্রাপ্ত অভিনেত্রী ছিলেন। তিনি মারাঠি ভাষায় তার আত্মজীবনী জও মি সিনেমাত রচনা করেছিলেন।